b'\n_START_ARTICLE_\nDanmarks Fauna\n_START_PARAGRAPH_\nDanmarks Fauna er en serie b\xc3\xb8ger med identifikationsn\xc3\xb8gler med en omfattende beskrivelse af dyr i Danmark. I alt er der udgivet 88 b\xc3\xb8ger (bind). B\xc3\xb8gerne er udgivet af Dansk Naturhistorisk Forening p\xc3\xa5 Gads Forlag i K\xc3\xb8benhavn._NEWLINE_Den f\xc3\xb8rste bog udkom i 1907 og besk\xc3\xa6ftiger sig med krybdyr og padder. Det sidste bind i serien udkom i for\xc3\xa5ret 2004 og omhandlede bladlus. Flere af b\xc3\xb8gerne er fortsat i salg, men mange er udsolgt. Nogle af de \xc3\xa6ldste b\xc3\xb8ger kan l\xc3\xa6ses eller hentes fra internettet._NEWLINE_P\xc3\xa5 grund af deres alder er nogle af b\xc3\xb8gerne for\xc3\xa6ldede, fordi kundskaben til dansk fauna er blevet bedre. Mange af arterne har \xc3\xa6ndret deres videnskabelige navne eller er flyttet til andre sl\xc3\xa6gter. Alligevel er bogserien i en s\xc3\xa6rklasse, fordi den i flere tilf\xc3\xa6lde er den bedste (og nogle gange den eneste) skandinaviske eller nordeurop\xc3\xa6iske bestemmelseslitteratur om de enkelte dyregrupper.'